b'\n_START_ARTICLE_\nAntrasis artilerijos pulkas\n_START_PARAGRAPH_\nAntrasis artilerijos pulkas\xc2\xa0\xe2\x80\x93 Lietuvos kariuomen\xc4\x97s artilerijos 1919\xe2\x80\x931940\xc2\xa0m. dalinys.\n_START_SECTION_\nIstorija\n_START_PARAGRAPH_\nAntrasis artilerijos pulkas prad\xc4\x97tas formuoti 1919\xc2\xa0m. spalio 19 d. kaip antrasis artilerijos divizionas. J\xc4\xaf sudar\xc4\x97 2-oji, 5-oji ir l\xc2\xa0\xe2\x80\x93 oji haubic\xc5\xb3 baterijos. 1920\xc2\xa0m. rugs\xc4\x97jo m\xc4\x97n. per Suvalk\xc5\xb3 m\xc5\xab\xc5\xa1\xc4\xaf divizionas patyr\xc4\x97 nuostoli\xc5\xb3. Buvo sunaikintos 5-oji ir 1-oji haubic\xc5\xb3 baterijos, prie Kap\xc4\x8diamies\xc4\x8dio 1920\xc2\xa0m. rugs\xc4\x97jo 21 d. nukautas leitenantas Jonas Stapulionis. 1921\xc2\xa0m. rugpj\xc5\xab\xc4\x8dio m\xc4\x97n. atkurtas divizionas pavadintas Antruoju artilerijos pulku. 1922\xc2\xa0m. rugs\xc4\x97jo 19 d. pulkas persik\xc4\x97l\xc4\x97 \xc4\xaf nuolatin\xc4\x99 taikos meto dislokacijos viet\xc4\x85\xc2\xa0\xe2\x80\x93 K\xc4\x97dainius. 1928\xc2\xa0m. pulkas suskirstytas \xc4\xaf artilerijos grupes po tris baterijas. \xc5\xa0tabas ir pirmoji grup\xc4\x97 dislokuoti K\xc4\x97dainiuose, 2-oji grup\xc4\x97\xc2\xa0\xe2\x80\x93 Sered\xc5\xbeiuje, 3-oji grup\xc4\x97\xc2\xa0\xe2\x80\x93 Raseiniuose._NEWLINE_4-ojo de\xc5\xa1imtme\xc4\x8dio pabaigoje mokymo ir tiekimo po\xc5\xbei\xc5\xabriu Antrasis artilerijos pulkas buvo pavaldus artilerijos inspektoriui, mobilizacijos ir operatyviniu\xc2\xa0\xe2\x80\x93 Tre\xc4\x8diojo p\xc4\x97stinink\xc5\xb3 pulko, kur\xc4\xaf karo metu planuota i\xc5\xa1pl\xc4\x97sti \xc4\xaf p\xc4\x97stinink\xc5\xb3 divizij\xc4\x85, vadui._NEWLINE_1940\xc2\xa0m. bir\xc5\xbeel\xc4\xaf TSRS okupavus Lietuv\xc4\x85 ir Lietuvos liaudies kariuomen\xc4\x99 inkorporavus \xc4\xaf Raudonosios armijos 29-\xc4\x85j\xc4\xaf teritorin\xc4\xaf \xc5\xa1auli\xc5\xb3 korpus\xc4\x85 pulkas pavadintas 617-uoju artilerijos pulku, o fakti\xc5\xa1kai i\xc5\xa1formuotas.\n_START_SECTION_\nUniforma\n_START_PARAGRAPH_\nAntrojo artilerijos pulko uniforma, skirtinga nuo kit\xc5\xb3 Lietuvos kariuomen\xc4\x97s dalini\xc5\xb3 uniform\xc5\xb3, patvirtinta 1923\xc2\xa0m. Tiek kareivi\xc5\xb3, tiek karinink\xc5\xb3 kepuri\xc5\xb3 lankeliai buvo juodi, tokios pat spalvos buvo antpe\xc4\x8diai, rankogali\xc5\xb3 ir apykakli\xc5\xb3 antsiuvai. Puskarininki\xc5\xb3 ir jaunesni\xc5\xb3j\xc5\xb3 karinink\xc5\xb3 antpe\xc4\x8diuose buvo artilerijos emblema\xc2\xa0\xe2\x80\x93 sukry\xc5\xbeiuoti patrank\xc5\xb3 vamzd\xc5\xbeiai ir pulko skiriamasis \xc5\xbeenklas\xc2\xa0\xe2\x80\x93 masyvus geltono metalo skai\xc4\x8dius \xe2\x80\x9e2\xe2\x80\x9c. Eilini\xc5\xb3 kari\xc5\xb3 antpe\xc4\x8diuose skai\xc4\x8dius buvo u\xc5\xbera\xc5\xa1omas da\xc5\xbeais per trafaret\xc4\x85. Apykakli\xc5\xb3 trikampiuose antsiuvuose buvo Gedimino stulpai, 1931\xe2\x80\x931934\xc2\xa0m. eilini\xc5\xb3 kari\xc5\xb3 antsiuvuose jie buvo panaikinti.'